Dinkskrum - Leesgewoontes: gunstelingboek pappa
"...Amakeia had belowe
tot hy groot was, op te pas..." lees my pa in 'n sagte stem, en gee dan die Verseboek vir my.
"...Liefd'ryk sorg sy vir die wit kind,
vrind'lik-troue swart gesig..." fluister ek terug, en gee weer die Verseboek vir my pa.
As kind, en steeds vandag, speel verhale 'n groot rol in my lewe; snags, langs my bed. Op pad Kaap toe. Langs die vuur. Op treinritte van George af Knysna toe... Verhale het my graag gevolg, en my gunsteling boek het gereeld in my oor gefluister. Hierdie boek was my skaduwee, 'n gas by my tee-partyties, my bewaker, my aardse god en selfs, as ek mooi gevra het, het hierdie boek my ge-abba.
"...en wanneer sy omdraai en jou oog vang, verander jy in 'n soutpilaar!"
Ek het op roekelose avonture saam die Broers Grimm gegaan. Saam met Terry Pratchett het ek in 'n wêreld wat plat is,en wat rondgedra word op 'n skilpad se rug, groot geword. Ek was deel van al Oscar Wilde se toneelstukke... In Die Kleine Prinsie was ek die Rosie, en saam met 'n haas wat van sy sinne beroof is, was ek in Kammaland. Vir 'n hele dag het ek saam Moomin, Sniksnaf en Stinkie in Moovalei gewoon, waar ons die Goue Vis probeer vang het. Op 'n vreemde dag was my naam Alice, op 'n Somersdag Ariel, en op 'n Wintersnag was my naam Sneeuwitjie.